**Det lokalpolitiske arbejde med Røgfri Fremtid:  
Hvordan kommer vi godt i gang?**

*Denne vejledning er tænkt som en hjælp til områdekonsulenter og lokalforeningsfrivillige, der arbejder med påvirkningsarbejde i forlængelse af det politiske fokus på Røgfri Fremtid. Vejledningen har særligt fokus på, hvordan man i første omgang får åbnet døren til kommunen.*

**Baggrund og formål**

Politisk Fokus for lokalforeningerne 2024-2026 indeholder en række indsatser på området Røgfri Fremtid, som indebærer politisk påvirkningsarbejde:

* Flere røg- og nikotinfri tiltag i lokalsamfundet, herunder røg- og nikotinfri arbejdstid og røg- og nikotinfri udearealer
* Gode og målrettede stoptilbud med høj udbredelse og deltagelse
* Øget samarbejde om tobaks- og nikotinforebyggelse målrettet børn og unge

For hvert af disse områder er der udarbejdet budskabspapirer, som lokalforeningerne og områdekonsulenten kan benytte ved møder med kommunens politikere og administrationen.

I det følgende er samlet en række redskaber og gode råd til dette påvirkningsarbejde.

**Hvordan åbner man døren?**

De første og vigtigste handler om, hvordan man overhovedet får åbnet døren til politikerne. Det sker nemlig sjældent, at kommunen på eget initiativ inviterer lokalforeningen til at præsentere sine anbefalinger på nikotin- og tobaksområdet. Oftest må vi selv tage initiativet.

Det er nemmest, hvis vi har en god anledning. En ramme, som kommunen kan tænke os ind i, eller en krog, de kan hænge vores bidrag op på. Det kan variere meget fra kommune til kommune, hvordan vi kan gøre os relevante. Så svaret må findes i hvert enkelt tilfælde. Men de følgende spørgsmål kan være en guide i denne afdækning:

* **Har kommunen fået midler fra puljen til udvikling af ryge- og nikotinstoptilbud til børn og unge 2024-2027?**

Så kan det være en anledning til, at I præsenterer Kræftens Bekæmpelses anbefalinger på området for kommunens politikere eller sundhedsadministration – og måske overvejer, hvordan vi selv kan byde ind og bidrage i udmøntningen af midlerne[[1]](#footnote-1)[[2]](#footnote-2).

* **Er kommunen en del af et samarbejde om børn, unge og tobak?**

15 danske kommuner er gået sammen i ”Fælles om ungelivet” og visionen om, at danske unge skal have et godt ungeliv, hvor rusmidler ikke spiller en markant rolle. En række kommuner i Hovedstaden deltager i ”Klar livet – uden røg og rusmidler”[[3]](#footnote-3).

Deltager kommunen, kan det være en anledning til at byde ind med vores anbefalinger – og overveje, om lokalforeningen kan give andre bidrag til, at samarbejdet bliver en succes.

* **Er kommunen involveret i andre netværk eller projekter på nikotin- og tobaksområdet?**

Odense Universitetshospital har en ledende rolle i etableringen af screening for lungekræft. Det indebærer en ny rolle for stoptilbuddene i de fynske kommuner. I forbindelse med EU-projektet ”Prevent NCD’s” prøver Sygehus Lillebælt og omkringliggende kommuner bl.a. kræfter med nye indsatser og samarbejder om ryge- og nikotinstop.

I andre klyngeområder arbejder kommunerne sammen med sygehuset om henvisning til stoprådgivning via VBA-metoden.

Overvej, om lokalforeningen bør byde ind med anbefalinger og fx en indsats for at skabe synlighed om sådanne projekter og netværk.

* **Lever kommunen op til Sundhedsstyrelsens kvalitetsstandarder?**

Sundhedsstyrelsens kvalitetsstandarder for kommunale forebyggelsestilbud til borgere med kronisk sygdom[[4]](#footnote-4) indeholder kvalitetskrav og anbefalinger målrettet kommunale sundhedstilbud, bl.a. stoptilbud. Det fremgår bl.a., at det ”er et krav, at kommunerne tilbyder nikotinafvænning til borgere, som anvender tobaks- og nikotin produkter, herunder cigaretter, pibe, cerutter, vandpibe, opvarmet tobak, e-cigaretter og røgfrie nikotinprodukter (snus, tyggetobak, nikotinposer mv.) dagligt eller lejlighedsvist, og som ønsker at stoppe.”

Kvalitetsstandarderne indeholder også en liste af indholdselementer, som skal være til stede.

Hvis kommunen ikke lever op til de nye kvalitetsstandarder, er det en god anledning til at rette henvendelse til kommunen.

* **Lever kommunen op til anbefalingerne i Fremtidens forebyggelse?**

KL’s udspil, Fremtidens forebyggelse[[5]](#footnote-5), fra maj 2024 indeholder en række spændende anbefalinger. Det drejer sig fx om tobaks- og nikotinfri arbejdspladser for kommunens medarbejdere, håndhævelse af røg- og nikotinfri skoletid, røg- og nikotinfri udearealer, hvor børn og unge færdes, og samarbejde med lokale ungdomsuddannelser om stop for nikotinprodukter.

Udspillet opfordrer også til, at kommunerne prioriterer forebyggelse af risikofaktorer og sygdomme med størst sygdomsbyrde – og nævner tobak som et eksempel herpå.

Hvis der er anbefalinger, som kommunen ikke lever op til (– og det vil være tilfældet i de fleste kommuner), eller hvis kommunen ikke prioriterer tobaksforebyggelse, kan det være anledning til en politisk drøftelse.

* **Halter kommunen efter, når det gælder forekomsten af daglig og lejlighedsvis rygning?**

Hvert fjerde år udkommer Den nationale sundhedsprofil, som bl.a. omfatter en række variable om rygning. Data kan tilgås på kommuneniveau på [www.danskernessundhed.dk](http://www.danskernessundhed.dk). I tillæg hertil gennemfører mange kommuner ungeprofiler eller andre lokale undersøgelser.

Hvis kommunen ikke præsterer – sammenlignet med landsgennemsnittet, nabokommunerne eller over tid – kan det være en anledning til at indkalde til et møde og præsentere vores anbefalinger og redskaber. Eller at skrive et læserbrev.

* **Arbejder kommunen med en ny sundhedspolitik?**

De fleste kommuner arbejder med flerårige sundhedspolitikker. I mange tilfælde bliver Kræftens Bekæmpelses lokalforening ikke automatisk indkaldt til møder eller inviteret med som høringspart. Det kan være relevant på områdekontoret at danne sig et overblik over, hvornår kommunerne i områdets sundhedspolitikker udløber – og en ny må forventes at være under udarbejdelse. Det kan give anledning til, at lokalforeningen indsender et høringssvar eller – endnu bedre – inviterer sig selv til møde med sundhedsudvalget eller -administrationen i forbindelse med udarbejdelsen af høringsudkastet.

* **Giver kommunens budgetforslag anledning til en henvendelse?**

I forbindelse med sidste budgetrunde indeholdt flere kommuners budgetforslag beskæringer af stopindsatsen. Det kan være en stor opgave for områdekontoret at monitorere samtlige kommuners budgetforslag. Men overvej om det vil give mening for udvalgte kommuner.

Besparelsesforslag på tobaks- og nikotinområdet er oplagte anledninger til at bede om et møde med kommunen på politisk niveau.

**Brug Politisk håndbog**

De gode råd i Politisk håndbog[[6]](#footnote-6) gør sig også gældende på nikotin- og tobaksområdet.

1. **Gå ind ad fordøren**. Kortlæg de mest relevante aktørers holdning til jeres sag. Overvej, hvordan I kan samarbejde med og øge indflydelsen for dem, som er enige. Fx de ansatte på sundhedsområdet.
2. **Byg relationen**. Overvej, hvad vi selv kan bidrage med. Så vi kommer i overskud på relationskontoen.
3. **Vær først**. I budgetprocessen. Og når sundhedspolitikken skal formuleres.
4. **Løs flere problemer end et**. Fx er der store overlap mellem børn og unges mentale sundhed, som mange kommuner har fokus på, og tobaks- og nikotinforbrug. Vil det være nyttigt at sætte vores budskab ind i denne ramme?
5. **Giv andre æren**. Hvis kommunen har sat et godt projekt i søen eller indgår i et spændende netværk, hvordan kan vi så hjælpe med til, at det bliver en succes?

1. Se Budskabspapir: Ryge- og nikotinstop til borgerne [↑](#footnote-ref-1)
2. På denne side kan man se, hvilke kommuner, der har fået del i puljemidlerne: [sst.dk/da/puljer/Pulje-til-udvikling-af-ryge--og-nikotinstoptilbud-til-boern-og-unge-2024-2027](http://www.sst.dk/da/puljer/Pulje-til-udvikling-af-ryge--og-nikotinstoptilbud-til-boern-og-unge-2024-2027) [↑](#footnote-ref-2)
3. Se de medvirkende kommuner i Fælles om ungelivet og læs mere her: [sst.dk/da/faellesomungelivet/Om-Faelles-om-ungelivet/Kommunerne-i-Faelles-om-ungelivet](http://www.sst.dk/da/faellesomungelivet/Om-Faelles-om-ungelivet/Kommunerne-i-Faelles-om-ungelivet). Se de medvirkende kommuner i Klar livet – uden røg og rusmidler og læs mere her: [udentobak.dk](http://www.udentobak.dk) [↑](#footnote-ref-3)
4. Forebyggelsestilbud til borgere med kronisk sygdom: Kvalitetsstandarder, Sundhedsstyrelsen 2024. Se [sst.dk/da/udgivelser/2024/Forebyggelsestilbud-til-borgere-med-kronisk-sygdom-Kvalitetsstandarder](https://www.sst.dk/da/udgivelser/2024/Forebyggelsestilbud-til-borgere-med-kronisk-sygdom-Kvalitetsstandarder) - særligt afsnit 5. [↑](#footnote-ref-4)
5. Se [kl.dk/sundhed-og-aeldre/sundhedspleje-og-forebyggelse/fremtidens-forebyggelse](https://www.kl.dk/sundhed-og-aeldre/sundhedspleje-og-forebyggelse/fremtidens-forebyggelse) [↑](#footnote-ref-5)
6. Find Politisk Håndbog på [frivillig.dk](http://www.frivillig.dk) i din lokalforenings gruppe under Praktisk information og Håndbøger. [↑](#footnote-ref-6)